钦定古今图书集成/明伦汇编/官常典/第737卷 > 练子宁〈从子大亨〉 徐子权 宋征
## 钦定古今图书集成/明伦汇编/官常典/第737卷 > 练子宁〈从子大亨〉 徐子权 宋征

按《明外史》本传：“‘子宁，名安，以字行，新淦人。父伯尚，工
诗。洪武间，为起居注，直言忤旨，谪广德州同知，迁汀
州通判，改镇安，卒于官。子宁，少英迈不群，与金幼孜
友善，曰：‘子异日必为良臣，我必为忠臣，无相负也’。洪
武十八年，以贡士廷试，对策力言：天之生材有限，陛
下忍以区区小故，纵无穷之诛，何以为治’？太祖善其”
意，擢一甲第二，授翰林院修撰。未几，丁母艰，力行古
礼。服阕，补修撰。历迁副都御史、工部侍郎。建文初，与
方孝孺特见信用。改吏部左侍郎，以贤否进退为己
任，多所建白。未几，拜御史大夫。燕师起，李景隆北征
屡败。召还。子宁从。朝中执数其罪，请诛之。不听。愤激
叩首，大呼曰：“坏陛下事者，此贼也。臣备员执法，不能
为朝廷除卖国奸。死有馀罪，即陛下赦景隆，必无赦。”
臣因大哭求死。帝为罢朝。宗人府经历宋征亦抗疏
言景隆失律丧师，怀二心，并不纳。燕师既渡淮，靖江
府直史萧用道、衡府纪善周是修上书论大计，指斥
用事者。书下，廷臣议，用事者盛气以诟二人。子宁曰：
“国事至此，尚不能容言者耶？”诟者愧而止。燕王即帝
位，执子宁至，语不逊，命断其舌，曰：“吾欲效周公辅成
王耳。”子宁手探舌血，大书殿砖曰：“成王安在？”遂磔死，
族其家。姻戚逮戍边者一百五十一人，而子宁始相
友善。金幼孜受知成祖，洪宣中竟为名相云。子宁死
时，侍婢抱一岁儿匿民间，得免。万历间，练绮者，儿六
世孙也。或曰妾秦有娠，生子戍所，名善庆云女琼籍
入浣衣局，宣德元年敕赦归，适儒生子宁。从子大亨，
官嘉定知县，闻变，同妻沉刘家河死。妾将产匿民家，
生子，易姓侯，遂为嘉定人。里人徐子权，洪武十八年
进士，为刑部主事，闻子宁死，恸哭赋诗，自经死。子宁
善文章，孝孺称其多学而文。弘治中，王佐刻其遗文
曰《金川玉屑集》。提学副使李梦阳立金川书院，祀子
宁父子，名其堂曰“浩然。”天启中，叙忠臣裔，官其孙。犹
梦子宁怒，不许。无何，其孙死。福王时，赠子宁太保都
御史，谥“忠贞。”子权光禄卿，谥“忠悫。”征，不知何许人。劾
景隆罪，又尝疏请削罪藩属籍。燕师入，不屈死，并杀
其妻子。福王时，赠光禄少卿，谥《直愍》。